|  |
| --- |
| https://www.media.volvocars.com/content/images/document/volvo_logo3.jpg?v=20190313123258 |
| Volvo Car Denmark A/S |
| **Presse-information**  |

|  |  |  |
| --- | --- | --- |
|  **Dato: 17. oktober 2019** |  |  |

**Nyt el-drevet modelprogram:**

**Volvo introducerer XC40 Recharge**

Fremtidens Volvo-kunder skal tage stilling til et grundlæggende spørgsmål: Skal din nye Volvo være med eller uden ladekabel? Nu introducerer Volvo XC40 Recharge, virksomhedens første, el-drevne bil og den første model i det helt nye Recharge koncept.

XC40 Recharge, der bygger på mellemklasse SUV’en, den prisvindende bestseller XC40, er den første i en række af rent el-drevne Volvo’er. Den repræsenterer en milepæl for den svensk baserede virksomhed. Den er Volvo’s første rene elbil og den første med et helt nyt infotainmentsystem baseret på Googles Android operativsystem.

Det er Volvo Cars’ strategi, at 50% af salget på verdensplan i 2025 skal udgøres af el-drevne biler, og for at opnå det kommer Volvo Cars i løbet af de næste fem år til at introducere en ren el-dreven bil hvert år. De øvrige 50% skal være hybrid-biler. Recharge er den overordnede betegnelse for alle opladelige Volvo’er med elektrisk eller plug-in hybrid drivline.

Fra starten af 2020 vil kunder, der går ind på Volvo Cars’ hjemmeside, som det første blive spurgt, om de ønsker en Recharge eller ej. For yderligere at opmuntre til ren el-kørsel bliver alle Volvo Recharge plug-in hybrid modeller leveret med gratis elektricitet i et år; det sker ved, at periodens gennemsnitlige el-udgifter refunderes.

”Vi har sagt det her mange gange før: For Volvo Cars er fremtiden el-drevet, ” siger Håkan Samuelsson, administrerende direktør og koncernchef i Volvo Car Group. ”Med introduktionen i dag af vores ren el-drevne XC40 og Recharge modelprogrammet, tager vi et vigtigt nyt skridt i den retning”.

XC40 Recharge er alt det, kunderne forventer af en Volvo, suppleret med en avanceret, elektrisk drivline. Den er firehjulsdrevet, yder 408 hk og har en rækkevidde på over 400 km (WLTP) på en enkelt opladning. Det tager 40 minutter i en hurtiglader at oplade batteriet til 80% af dets kapacitet.

Det Android-baserede infotainmentsystem er fuldt integreret i Volvo On Call, virksomhedens digitale Connected Services. Via Volvo On Call kan plug-in hybrid førere bl.a. holde øje med, hvor lang tid de kan køre på elektricitet.

For at imødekomme den forventede vækst i efterspørgslen efter Recharge-programmet, tredobler Volvo produktionskapaciteten for eldrevne biler og vil fra næste år forberede et ”Designers Choice” udvalg af populære modeller, der gør det muligt at nedbringe leveringstiden radikalt. Volvo Cars’ mål for plug-in hybrid-biler er, at de skal udgøre 20% af de Volvo’er, der bliver solgt i 2020.

Hver model i programmet inkluderer en Recharge-variant – fra den mindre XC40 SUV via 60-serien til flagskibet, den store XC90 SUV. Volvo Cars er den eneste bilproducent, der kan tilbyde en plug-in variant i hele modelprogrammet.

XC40 Recharge og Recharge-modelprogrammet er håndgribelige beviser på virksomhedens ambitiøse, nye handlingsplan, der netop er præsenteret, og som repræsenterer konkrete tiltag på linie med Paris-klimaaftalen og understøtter Volvo Cars’ ambition om at blive klimaneutral i 2040. Læs mere om Volvo Cars’ klimaplan [HER](https://www.mynewsdesk.com/dk/volvo-car-denmark/pressreleases/volvo-cars-har-lagt-en-ny-og-ambitioes-klimaplan-der-skal-nedbringe-kulstofemissionerne-radikalt-2932687)

**Volvo Car Group i 2018**

I regnskabsåret 2018 nåede Volvo Car Group et driftsresultat på 14.185 MSEK (14.061 MSEK i 2017). Periodens omsætning beløb sig til 252.653 MSEK (208.646 MSEK). I hele året 2018 satte Volvo Cars’ globale salg ny rekord med 642.253 biler, en stigning på 12,4 procent sammenlignet med 2017. Resultatet understreger den omfattende forvandling, Volvo Cars’ økonomi og virksomhed har gennemgået de seneste år, og som gør virksomheden klar til sin næste vækstfase.

**Om Volvo Car Group**

Volvo har fremstillet biler siden 1927. I dag er Volvo Cars et af de mest velkendte og respekterede bilmærker i verden med et salg i 2018 på 642.253 biler i cirka 100 lande verden over. Volvo Cars var en del af svenske Volvo AB frem til 1999, hvorefter virksomheden blev købt af amerikanske Ford Motor Co. I 2010 blev Volvo Cars købt af kinesiske Zhejiang Geely Holding (Geely Holding).

I 2018 beskæftigede Volvo Cars gennemsnitlig omkring 43.000 (39.500) fuldtidsmedarbejdere. Volvo Cars’ hovedkontor, produktudvikling, markedføring og administration har primært til huse i Göteborg. Volvo Cars’ kinesiske hovedkontor ligger i Shanghai. Virksomhedens vigtigste bilfabrikker ligger i Göteborg (Sverige), Gent (Belgien), Chengdu, Daqing (Kina) og i South Carolina (USA), mens motorerne produceres i Skövde (Sverige) og Zhangjiakou (Kina) og karrosserikomponenterne i Olofström (Sverige).